ઉપરોક્ત બાળકનો જન્મ ન્યુઝીલેન્ડના ગુરુવારે સવારે ૬-૦૦ કલાકે થયો હતો. આમ ભારતના સમય મુજબ બુધવારે રાત્રે ૧૦-૩૦ કલાકે થયો ગણાય. એટલે કે પંચાંગમાં આપવામાં આવતા ૨૪ કલાકની પદ્ધતી મુજબ બુધવારે ૨૨-૩૦ કલાકે જન્મ થયો. મઘા નક્ષત્ર બુધવારે બપોરે ૧૨-૫૧ કલાકે શરુ થયું, કેમ કે આશ્લેષા નક્ષત્ર એ સમયે સમાપ્ત થયું, અને ગુરુવારે સવારે ૧૧-૨૯ કલાકે સમાપ્ત થતું બતાવ્યું છે. એ રીતે જન્મ મઘા નક્ષત્રમાં થયેલો. અથવા પંચાગમાં આપેલા ભારતીય સમયોને ન્યુઝીલેન્ડના સમયોમાં બદલીએ તો મઘા નક્ષત્ર બુધવારે રાત્રે ૮-૨૧ (૨૦-૨૧) કલાકે શરુ થયું અને ગુરુવારે સાંજે ૬-૫૯ (૧૮-૫૯) કલાકે સમાપ્ત થાય. બાળકનો જન્મ ન્યુઝીલેન્ડના ગુરુવારે સવારે ૬-૦૦ કલાકે થયો હતો. આમ આ બાળકનો જન્મ મઘા નક્ષત્રમાં થયેલો ગણાય. એ સમયને અશુભ ગણવામાં આવે છે, આથી બ્રાહ્મણ પાસે પુજા કરાવી એની શાંતી કરવી પડે એવી માન્યતા લોકો ધરાવે છે કે એવું બ્રાહ્મણો દ્વારા ઠસાવવામાં આવ્યું છે. મેં જ્યારે કહ્યું કે બાળકનો જન્મ મઘા નક્ષત્રમાં થયો છે અને એને અશુભ ગણવામાં આવે છે, તો એ બાળકનાં ઘરનાંને જરા ગભરામણ થઈ. મને પુજા કરવા બાબત પુછ્યું પણ મેં કહ્યું કે આ પ્રકારની પુજાની મને કશી ખબર નથી. હાલમાં અહીં કોઈ બ્રાહ્મણ ન હોવાથી એ લોકોએ ભારત બ્રાહ્મણને ફોન કરી વીધીની માહીતી મેળવવા વીચાર્યું. મારા ખ્યાલ મુજબ એમને કહેવામાં આવ્યું કે બાળકનો જન્મ મઘા નક્ષત્ર પુરું થયા પછી થયો છે. એનો અર્થ એ થયો કે ભારતના બ્રાહ્મણે ન્યુઝીલેન્ડના સમયને ભારતના સમયમાં બદલવા માટે ગુરુવારની સવારના ૬-૦૦માં ૭-૩૦ કલાક ઉમેર્યા હશે, એટલે ગુરુવારે બપોરના ૧-૩૦ (૧૩-૩૦)નો સમય આવે અને આગળ જોયું તેમ મઘા નક્ષત્ર ગુરુવારે સવારે ૧૧-૨૯ કલાકે સમાપ્ત થાય છે. આમ તો હવે ભારતમાં રહેતા આ ભાઈ અહીં વેલીંગ્ટનમાં ચાર વર્ષ રહી ગયા છે. ઘણા પ્રમાણીક પણ છે. એમણે અહીંના સમાજનું શોષણ કર્યું નથી. ચાર વર્ષ સુધી બહુ સારી સેવા આપી છે. પણ ગણતરી કરવામાં એમની પ્રામાણીકપણે ભુલ થઈ છે.